
תקנות בריאות הציבור (מזון)(סימון גלוטן)(תיקון), התשע"א 2010

היו"ר חיים כץ:

שלום, צהריים טובים. היום יום ב' בשבוע, כ' בטבת, ה- 27 לדצמבר 2010, ואני מתכבד לפתוח את ישיבת ועדת העבודה והרווחה והבריאות והנושא – תקנות בריאות הציבור, מזון, סימון גלוטן, תיקון התשע"א 2010. בעקבות הצעות חוק פרטיות של מאיר שטרית, אורי אורבך, אילן גילאון, ומנחם אליעזר מוזס, כנראה שמשרד הבריאות הלך לשנות את התקנות. לפני שנקריא את התקנות, נשאל את חברי הכנסת המציעים, זה מתאים לכם? זה נראה לכם? בבקשה, אדוני.

מאיר שטרית:


כבוד היושב-ראש, אני כתבתי גם לוועדה מכתב, כי קיבלתי מכתב מהיועצת המשפטית של הוועדה שביקשה לדעת את עמדתי לגבי התקנות. אני חושב שהתקנות הן בכיוון הנכון, זה צעד בכיוון הנכון, אבל זה כמובן לא משיג את המטרות של החוק. זה מקל במידה מסוימת כיוון שבתקנות האלה בעצם קובעים דבר אחד, הם קובעים מה זה חומר ללא גלוטן וקובעים עד חלקי 20 למיליון, וגם בתקנות המשך, גם משרד הבריאות עשה עוד צעד נכון שהוא חתם בעצם חוזה עם חברה שנחשבת לספק יחיד של קמח ללא גלוטן בארץ, וחתם אתו חוזה על 2.8 מיליון שקל שאמור לסבסד את מחיר הקמח ללא גלוטן, למחיר הרגיל, למחירו של קמח "רגיל", דבר שהיה עולה כדבר אחד מהחוק שרציתי שהלחם האחיד יעמוד באותו מחיר כמו לחם ללא גלוטן. המטרה הזאת הושגה באמצעות התקנה הזאת שעשו, התקנה אמורה להיכנס לתוקף מייד עם פרסום התקנות. אבל כמובן, זה לא משיג את המטרות האחרות של החוק, לפחות לחוק שלי.

היו"ר חיים כץ:

איפה החוק שלך מונח? 

מאיר שטרית:


אצלכם, שנה. 

היו"ר חיים כץ:

לא ראיתי. 

מאיר שטרית:


שנה אצלך, ואני כתבתי מכתב לוועדה לפני חודשיים, שבו ביקשתי להביא את הנושא לדיון ואמרתי – אם לא היה לכם זמן לדון, אני מבין שהוועדה מאוד עמוסה, תעבירו את זה בבקשה לוועדה שלי, אני אגמור את זה בתוך שבועיים-שלושה. כואב לי הלב שיש ועדה שלמה שגם חברי, מיכאלי, נמצא חבר בה, והוא יכול להעיד, כשיש לנו נושא, אנחנו יושבים על המדוכה, גומרים אותו. לא סוחבים. 

אברהם מיכאלי:


אדוני היושב-ראש אני מעיד בפה מלא. 

מאיר שטרית:


אתם עובדים מאוד קשה, לכן הצעתי, תעבירו אלינו. 

היו"ר חיים כץ:

אנחנו עובדים מאוד חכם. אני לא מכיר עבודה קשה. 

מאיר שטרית:


הוועדה שלי פתוחה לקבל כל נושא שאתם רוצים להעביר לוועדה שלנו, אנחנו נשמח לטפל בו, יש לנו אותם חברי כנסת ונוכל להעביר את העניין. על כל פנים, למה אני אומר שזה לא פותר את הבעיה? יש בארץ, התחולה של המחלה היא 1 ל- 157. זאת אומרת, זה קצת פחות מאחוז מהאוכלוסייה חולים, שמעתי עכשיו מהמזכירה פה, שהאקדמיה ללשון קוראת למחלת הצליאק בעברית דגנת. שם יפה, זה בא מדגן. 

רקפת שפר:


זה אושר לפני שלושה שבועות, במקום כרסת. 

מאיר שטרית:


למה קוראים לזה כרסת? כי כשאוכלים חומר עם גלוטן, הכרס מתנפחת? 

רקפת שפר:


לא, זה לא. זה היה פעם, חשבו שזה ילדי ביאפרה, שמי שיש לו בעיה של תת-תזונה, מתנפחת הכרס, ואז גילו שיכולים להיות רזים וחולי צליאק.

מאיר שטרית:


נכון. 

היו"ר חיים כץ:

אישור התקנות לא מפריע לך, נכון? 

מאיר שטרית:


לא. אישור התקנות לא מפריע לי. 

היו"ר חיים כץ:

אבל אתה אומר, זה לא נוגע לחוק.

מאיר שטרית:


זה לא פותר את הבעיה של החוק.

היו"ר חיים כץ:

החוק שלך תקציבי? 

מאיר שטרית:


יש בו תקציב מסוים, ודאי.

היו"ר חיים כץ:

חמישה מיליון שקל יש בו? 

מאיר שטרית:


פחות, לדעתי. 

היו"ר חיים כץ:

אז זה לא הצעת חוק תקציבית. 

מאיר שטרית:


לא. אני מוכן להגביל את זה לחמישה מיליון שקל, בלי חוכמות בכלל, כי זה יהיה ישועה גדולה להמון אנשים. אני אסביר לך את העניין.

היו"ר חיים כץ:

כמה חולי צליאק יש במדינת ישראל? 

מאיר שטרית:


הבעיה היא כזאת – התחולה היא פחות מאחוז אחד. אבל רוב האנשים לא יודעים שהם חולים. עד שמתפתח אצלם משהו. כאשר החולים לא יודעים שהם חולים בצליאק, כשהם אוכלים חומר עם גלוטן, זה גורם להם סרטן במעיים. ואני אומר – מספיק עשרה מקרים של סרטן במעיים, בשביל לכסות את כל הנזק שייגרם, אם נוכל להציל את כל האנשים שידעו, שיודעים שהם חולים בצליאק ולא יכולים לעמוד בהוצאות, כיוון שמחירי התוצרים של גלוטן הם מאות אחוזים יותר ממוצרים רגילים. אני אתן דוגמה – לחם אחיד, עד היום כל עוד שזה לא משונה, מחיר רגיל ללחם אחיד עומד היום על, מחיר ל- 100 גרם, 0.56 שקלים, המחיר ללחם שאיננו מכיל גלוטן, הוא פי 600% יותר גדול. 

היו"ר חיים כץ:

פי שש?

מאיר שטרית:


פי שש, כן. 

היו"ר חיים כץ:

3.36 שקלים?

מאיר שטרית:


כן. פירורי הלחם, המחיר הוא 395 אחוז יותר יקר. וכן הלאה. 

היו"ר חיים כץ:

OK הבנו. מאיר, הבנו. 

מאיר שטרית:


הרעיון שלי היה, בחוק, שנעשה, כמו שמקובל בעולם. 

היו"ר חיים כץ:

אתה לא קושר בין החוק לתקנות. 

מאיר שטרית:


לא.

היו"ר חיים כץ:

אתה אומר – אני שמח על התקנות, אבל אין לי שום, זה לא עושה לי שום דבר לחוק. 

מאיר שטרית:


נכון. 

היו"ר חיים כץ:

וחבר הכנסת אורי אורבך, מה? 

מאיר שטרית:


אני אסיים, רצית לתת לי לדבר, אז עוד שתי דקות. אני רוצה להסביר מה קורה בעולם בעניין הזה. באיטליה, קיים סבסוד מלא של כל מוצרי המזון נטולי הגלוטן לפי מרשם רופא, הכולל סל מוצרים רחב ביותר – לחם, לחמניות, פסטה, קמחים, תערובות לאפייה ביתית, עוגיות וכן הלאה. בבריטניה קיים סבסוד מלא של מוצרי מזון ללא גלוטן, לפי מרשם רופא. סל מוצרים רחב ביותר, דומה לאיטליה. בהולנד ניתן להזדכות במס עד סכום מסוים, לפי מספר הנפשות במשפחה, שבה חולה צליאק. הזיכוי ניתן על חלק ההוצאה לרכישת המוצרים הנ"ל. בארצות-הברית ובקנדה, ההוצאות עבור מזון ללא גלוטן נכללות בהוצאות הרפואיות המוכרות לצורך הזדכות. בנורבגיה, כל חולה צליאק מקבל קצבה חודשית. זאת אומרת, בעולם טיפלו בסוגיה הזאת, כי זה באמת מונע מחלה. מי סובל? המסכנים, העניים דווקא, אלה שאין להם את היכולת לקנות את הלחם היקר. 

אורי אורבך:


גם האבחון שלהם יותר איטי. הם גם מאבחנים יותר מאוחר. 

מאיר שטרית:


בוודאי. הם המסכנים שבעצם נהיים חולים. 

אורלי לוי אבקסיס:


ויש פה עוד משהו שאולי אפשר להכניס, ברשותך, אני רוצה לחזק את דבריך, למשל באוכל, בארוחות. למשל, בארוחות בבתי-הספר. זה משהו שעלה בוועדה לזכויות הילד, בארוחות שמנפיקים בבתי-הספר, ההורים צריכים ללכת לשבור את הראש, לדאוג לארוחות. 

היו"ר חיים כץ:

לא ידעתי שזה כזה דרמטי. 

אורלי לוי אבקסיס:


זה עולה המון, הרבה יותר כסף, ובפריפריה, למשל, אין חנויות מיוחדות לעניינים האלו, מה שאומר ששוב פעם הם מקופחים. 

מאיר שטרית:


יש לי פה מאות מכתבים ממשפחות של חולי צליאק, שכששמעו שהחוק עבר בכנסת קריאה טרומית, מאוד שמחו והודו לכל מי שיש לו יד בדבר. נדמה לי שהעניין הזה מחייב תיקון ואני חושב שאם נקיים דיון בחוק הזה, בחוקים האלה של חברי הכנסת שלנו, נוכל באמת לעשות תיקון עולם בכסף קטן. אני אישית אומר מראש, אני מוכן להגביל את ההוצאה שלא תעלה על חמישה מיליון שקל, שלא תהיה טענה של חוק תקציבי. עשינו את זה בעבר, עשיתי את זה כשהייתי בממשלה, מול רן כהן, שהיה דודי שמש לקשישים, אני העברתי את ההחלטה, ההחלטה על החוק, בתנאי שההוצאה לשנה לא תעלה על חמישה מיליון שקל ואני מציע לעשות אותו דבר פה, זה ייתן תרופה להרבה מאוד אנשים שהיום מסכנים, נתונים בעצם במצב שהילדים שלהם חולים והם חסרי אונים לעזור להם. 

היו"ר חיים כץ:

אתה אומר סבסוד חלקי?

מאיר שטרית:


כן. 

היו"ר חיים כץ:

לקחת את כמות האנשים שישנם.

מאיר שטרית:


כן, ולחלק.

היו"ר חיים כץ:

ולעשות סבסוד חלקי?

מאיר שטרית:


של מוצרי המזון ללא גלוטן. 

היו"ר חיים כץ:

בשביל שלא להגיע לחמישה מיליון?

מאיר שטרית:


בדיוק. 

היו"ר חיים כץ:

משום שאם לא תעשה סיבסוד חלקי, אתה תעבור את החמישה מיליון?

מאיר שטרית:


מאה אחוז. 

רחל אדטו:

אני מבקשת לקבל הבהרה, אני לא מבינה את העניין הזה של אחד ל- 20 מיליון. כלומר, איך אפשר, מי אוכף את זה? מי בודק את זה? זה רשום.

מאיר שטרית:


יש, בתקנות של משרד הבריאות נקבע היצרן, מאחר ויש יצרן אחד בארץ, הוא צריך לעבור בדיקות של משרד הבריאות, להוכיח.

אורלי לוי אבקסיס:


איפה משרד הבריאות? שייתן תשובה, אולי. 

היו"ר חיים כץ:

עוד מעט, עוד מעט. חבר הכנסת, אורי אורבך. 

אורי אורבך:


אדוני היושב-ראש, ודאי שהחוק של חבר הכנסת מאיר שטרית, של אילן גילאון, מנחם אליעזר מוזס ושלי, זאת סוגיה. 

היו"ר חיים כץ:

יש לי אליך שאלה, איך אתם, חברי הכנסת, יוצא שפתאום כמה חברי כנסת בדיוק מגישים את אותה הצעה.

אורי אורבך:


פונים אלינו. 

מאיר שטרית:


בדיוק.

היו"ר חיים כץ:

גם לך, גם לך, גם לך?

אורי אורבך:


מה אתה חושב, שהמצאנו?

מאיר שטרית:


פנו לחברי כנסת וחלק נענה.

 אורי אורבך:


אנחנו התאמצנו. 

מאיר שטרית:


והחוקים גם שונים.

אורי אורבך:


אבל אפילו על התקנות עצמן. ישבנו ישיבות ארוכות עם התעשיינים, עם סגן שר הבריאות ליצמן ועסקנו במשא ומתן. התעשיינים פה, יש ויכוח גם על החוקים עצמם, עם המשמעויות כלפיהם, שיתפו פה פעולה, לפחות בקטע הזה. 

היו"ר חיים כץ:

אני, בהבנתי הדלה, הבנתי שהתקנות באות להחליף את החוקים, עכשיו שמעתי שלא, אז זה בסדר.

אורי אורבך:


אבל בתקנות יש תועלת גדולה. בגזרה הזאת, של חולי הצליאק, יש לתקנות משמעות גדולה, משום שהתוצאה של זה שיש מצאי נרחב יותר של מוצרי מזון. היום, מסיבות של זהירות יתר ואי-רצון לקבלת אחריות, מסמנים הכל עם חשש גלוטן, כדי לא להסתבך, כי היתה בעבר איזו תביעה ועכשיו כשיהיה את הציון המדויק, מי שיכול בכמות המזערית הזאת לצרוך את המוצר, יצרוך את המוצר. נפתח שוק גדול של המוצרים. חוץ מזה, בגלל ההידברות, בזכות ההידברות עם התעשיינים, הם עצמם התחילו לשווק את המוצרים המתאימים והראויים בארץ. חברות ישראליות מייצרות את המוצרים, אבל משווקות אותם רק בחוץ לארץ. עכשיו, ביסקוויטים ועוד כמה מוצרים, מתחילים להימכר. אנחנו לא מחוקקים בשביל לחוקק, עשית המון חוקים, נכון? כל העניין הוא לשנות מציאות. אם אפשר באמצעות החרב של החוק לשנות דברים אפילו שהם פחות מהחוק, זה התפקיד שלנו. התקנות הן בכיוון הנכון וגם אנחנו בוחנים, אנחנו לא הולכים לשום מקום אחר, ובוחנים את המשמעות שלהם. אומרים בפאתוס – יום גדול, לחולי הצליאק. אנחנו נסתפק בימים קטנים, למי שצריך. 

היו"ר חיים כץ:

עוד סדק בקיר, להשגת המטרה. 

אורי אורבך:


גם מסע בן אלף מילין, מתחיל בצעד קטן אחד. 

היו"ר חיים כץ:

לתת לחולי הצליאק את מה שמגיע להם מהמדינה הזאת. 

אורי אורבך:


בדיוק. 

היו"ר חיים כץ:

בבקשה, אדוני. 

מנחם אליעזר מוזס:


אדוני היושב-ראש. אני מיהדות התורה, הרב ליצמן חבר אצלי בסיעה. אני רוצה לברך את הנהלת משרד הבריאות שהתחילה את הצעד הראשון. זה עדיין לא הפיתרון, זה לא הפיתרון. אני לא קורא להם חולי צליאק, הם לא חולים, היום רגישי צליאק, יותר מתאים. כי פעם כשהיה ילד חולה צליאק ל- 1,028 היום לכל 75 ילדים יש חולה צליאק אחד. 

מאיר שטרית:


לפי נתוני משרד הבריאות אחד ל- 157. 

היו"ר חיים כץ:

גם אחד ל- 157 זה 0.6. 

מנחם אליעזר מוזס:


מר שטרית אני רוצה לתקן אותך, כתוב שם 1.75. 

רקפת שפר:

היום זה כבר אחד ל- 75. 

מנחם אליעזר מוזס:


הנה, יש לך את רקפת שפר, היא יודעת. 

היו"ר חיים כץ:

אז זה 1.3. 

רקפת שפר:

זה אומר שבחדר הזה, כנראה יש כמה. לא, אין פה 75 איש. 

היו"ר חיים כץ:

זה 1.3%. 

אורי אורבך:


מספיק כדי להתערב בשבילם. 

היו"ר חיים כץ:

זה הרבה.

מנחם אליעזר מוזס:


היום זה לא המצב שזה חולי צליאק, זה רגישי צליאק.

אורי אורבך:


מוגבלי מזון.

מנחם אליעזר מוזס:


מוגבלי מזון, אני לא יודע איך לקרוא להם. 

היו"ר חיים כץ:

ולמה זה הכמות גדלה? 

מנחם אליעזר מוזס:


כמו שאין הסבר למה באשדוד יש הכי הרבה רגישי צליאק. אין לזה הסבר.

אורי אורבך:


יש הסבר, המזון המתועש, נדמה לי. 

מנחם אליעזר מוזס:


אז אוכלים בכל המדינה מזון מתועש. 

היו"ר חיים כץ:

נראה לי אם אנחנו נאכל מזון כשר, הכמות תרד. 

רקפת שפר:

בפסח, כשלא אוכלים לחם. 

אורי אורבך:


הגילוי היום יותר גדול.

אורלי לוי אבקסיס:


דרך אגב, הם נהנים בפסח, כי רוב המוצרים הם ללא גלוטן.

אורי אורבך:


קונים בכמויות. 

אורלי לוי אבקסיס:


בדיוק, הם ממלאים ארונות שלמים. 

אורי אורבך:


אם כי השנה היתה בעיה גם מצד הרבנות פה. 

מנחם אליעזר מוזס:


המצב הוא שמפעל היום מייצא לחוץ לארץ ויש איזה חברמ'ן אחד שרוכש שם ושולח בחזרה לארץ וזה עולה יותר זול מאשר אתה קונה שם בחנות בגן שמואל. אבסורד של דבר. 

אורלי לוי אבקסיס:


ואז משרד הבריאות עוצר את זה.

מנחם אליעזר מוזס:


בשביל זה אני רציתי הרי את המשך החוק. 

רקפת שפר:

הוא יכול לייבא לארץ ולייצא לחוץ לארץ. 

מנחם אליעזר מוזס:


רק שתדעו מה קורה. אני מברך, קודם כל, על הצעד הראשון, כאשר תיקחו בחשבון, הייתי מאוד מעדיף שהחוקים יתקבלו, כאשר החוק הזה אמר שלפחות 5% מהייצור יישאר כאן בארץ ואז היה באמת כאן תפרושת בכל רחבי הארץ, אבל לא הצלחנו בזה ואני לא יודע משום מה, היו ישיבות עם התעשיינים, רצו הטבות. אתה יודע איך שזה הולך. כנראה שאנחנו עוד מדי חלשים, על-מנת להגיע לתכלית הרצויה ואני מקווה שזה עוד יהיה, אבל אני מברך קודם על ההחלטות האלה של הנהלת משרד הבריאות שהשיגו מה שהשיגו ונשמע את רקפת שפר ועו"ד חריש, כל הצוותות האלה של רגישי הצליאק, באמת שעושים עבודת קודש העמותה הזאת, שלא על-מנת לקבל פרס, ימים ולילות ישבו על החומר. הם המדרבנים שלנו. 

היו"ר חיים כץ:

תודה רבה. משרד הבריאות. 

ענת כאבייה בן יוסף:


אני הייתי חברה בוועדה שעסקה בתיקון התקנות. נושא של בדיקה, 20ppm זה 20 חלקים למיליון, בעצם יש בדיקה, יש גם בדיקה בארץ, במעבדה מוכרת של משרד הבריאות, באבו כביר, עושים את הבדיקות האלה, עושים אותן בכניסה לארץ, ניתן לעשות אותן. 

היו"ר חיים כץ:

מדגמיות. עושים או ניתן?

ענת כאבייה בן יוסף:


עושים, מדגמיות – בוודאי. 

היו"ר חיים כץ:

יש פה עוד מישהו שרוצה לומר משהו, לפני שנאשר את התקנות? אם בכלל נאשר אותן? כן, אדוני, בבקשה. 
צביקה גולדשטיין:


אני מנהל איגוד המזון בהתאחדות התעשיינים, אני נמצא פה כעת עם ד"ר שאול מידב מאסם, שגם יגיד כמה מילים. אנחנו מברכים על הצעד הזה. דרך אגב, זה לא כל-כך פשוט, זה נראה שלוש שורות, אבל הרבה שנים חיכינו לצעד הזה, אז אני חושב שזה צעד מאוד חשוב ויאפשר לתעשייה לייצר יותר מוצרים ללא גלוטן ואני אבקש גם משאול מידב לומר כמה מילים, כיצרן.

היו"ר חיים כץ:

זכות דיבור תינתן אחר-כך. בבקשה.

ליאור חריש: 


אני מעמותת הצליאק. אני רוצה להגיד בשם רקפת וגם בשמי, שלנו זה לא צחוק, זה באמת, אנחנו היום נרגשים כי השינוי הזה, הילדים שלנו הם אלה שכבר מרגישים אותו בשטח ואמורים ליהנות ממנו, כתוצאה מהשינוי שפה נעשה ורצינו קודם כל להודות לחברי הכנסת ולסגן השר ליצמן זה חשוב לנו מכיוון שהם באמת עשו, נרתמו ותרמו לנושא הזה ואנחנו מאמינים שזה צעד נכון בכיוון הנכון, יש עוד הרבה מה לעשות, אבל זה בהחלט צעד ענק מבחינתנו. 

היו"ר חיים כץ:

בבקשה, אדוני.

שאול מידב:


אני פה מטעם ההתאחדות ומדען ראשי של אסם. בהמשך לדברים של חברי הכנסת אורבך ומוזס, אנחנו בהחלט מאוד פעילים בתחום הזה, בשוק הייצוא. 

היו"ר חיים כץ:

גם מאיר שטרית. 

שאול מידב:


כן, אבל הוא לא נתן לנו את הכבוד שקיבלתי משני חברי הכנסת האחרים. לא שאני מעריך אותו פחות, חס וחלילה. בכל אופן, שני דברים רציתי לומר, באמת שזה פותח לתעשייה, לא רק לנו, פתח להגביר מאוד את הפעילות של הצגת מוצרים שמתאימים לחולי הצליאק או רגישי הצליאק בשוק הישראלי, ללא חשש כפי שהיה בתקנות בעבר שגרמו לנו להרבה קשיים להציג מוצרים כאלה, בדיוק כפי שהם מוצגים באירופה ובארצות-הברית. דבר שני, אני מוכרח לומר כמה מילים בקשר לבדיקה. הבדיקה הזאת היא בדיקה היום שהיא לא סבוכה ולא רק משרד הבריאות, גם תעשיינים שעוסקים בנושא הזה, עושים את הבדיקות האלה בעצמנו. הרגישות של הבדיקה היא פחות מ- 5ppm, כל שהנושא של להיות פחות מ- 20ppm מזוהה בבדיקה בצורה ודאית לחלוטין. מפעלים גדולים מצוידים במכשור ובקיטים שמאפשרים לעשות את הבדיקה הזאת. למשל, הדבר הזה מאפשר גם מה שאנחנו קוראים Positive release, זאת אומרת, שכלול חיובי של כל מנת ייצור או כל אצוות ייצור שמיוצרת וזה מה שקורה בחברות, למשל, שמייצרות את המוצרים האלה לחו"ל, כך שכל מנת אצוות ייצור נבדקת, היא עומדת בקריטריונים האלה של פחות מ- 20ppm, ואז היא משוחררת לשוק, אם זה לייצוא וכמובן עכשיו גם לשוק המקומי ובוודאות מלאה וזה תומך גם במה שמשרד הבריאות יכול להמשיך ולבחון. 

היו"ר חיים כץ:

תודה רבה. לפני שנתחיל לטפל בחוקים, שיונחו על שולחן הוועדה, גם של מאיר, גם של אורי, גם של מוזס, גם של אילן, אנחנו נעשה את הצעד הראשון במסע אני מקווה הקצר. מקווה, הקצר, שמחכה לנו ואנחנו נקריא את התקנות ואפילו נאשר אותן. בבקשה, אדוני. 

אורלי לוי אבקסיס:


מברכים על המוגמר, לא? 

אייל בן ארי:


תקנות בריאות הציבור (מזון)(סימון גלוטן)(תיקון), התשע"א-2010


בתוקף סמכותי לפי סעיף 3 לפקודת בריאות הציבור (מזון)[נוסח חדש], התשמ"ג-1983, ובאישור ועדת העבודה הרווחה והבריאות של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:

תיקון תקנה 2

1. בתקנה 2 לתקנות בריאות הציבור (מזון)(סימון גלוטן), התשנ"ו – 1996 (להלן – התקנות העיקריות), במקום "גלוטן בשיעור כלשהו", יבוא: "גלוטן בשיעור העולה על 20 חלקים למיליון". 

התקנה הזו, אדוני, רצינו פשוט להעיר שכרגע אין, מהרגע שבעצם תועלה הרמה, האפשרות מאפס לרמה טיפה יותר גבוהה, האם בעצם יידרש גם סימון או ציון מספר החלקים, כדי שיהיה ביטחון למי שבעצם רוכש את אותו מזון.

היו"ר חיים כץ:

הם אומרים שכל מזון שיצא מהמפעל ויצא לשוק, יהיה לו פחות מ- 20. ולא יהיה סימון. 

אייל בן ארי:


הם אומרים שלא יהיה סימון.

היו"ר חיים כץ:

אבל יש אחר-כך חקיקה, יש חקיקה שנסמן.

אייל בן ארי:


הסימון הוא בתקנות האלו. 

אורלי לוי אבקסיס:


זה בדיוק מה שקורה בחו"ל. הרי מה הפחד הגדול של התעשיינים, וזה מה שאנחנו שמענו באמת בוועדה לזכויות הילד. 

היו"ר חיים כץ:

אנחנו בתקנות קבענו שיהיה סימון? 

אורלי לוי אבקסיס:


על פחות מ-. 

היו"ר חיים כץ:

ואז אתם תצטרכו לסמן. 
רקפת שפר:

זה וולונטארי. התקנות מדברות על סימון וולונטארי אם זה ללא, אם זה פחות מ- 20. היום זה דורש אפס.

היו"ר חיים כץ:

אם זה מעל 20-?

רקפת שפר:

אם זה מעל, אז יש חובה לסמן מכיל. אני מבקשת להבהיר. עד היום, כתוב אפס גלוטן, זאת אומרת שאם חברת אסם ייצר העד היום פתי בר וייצאה לחו"ל כ- Gluten free, בארץ היא לא יכלה לכתוב עליו Gluten free, אם מעל אפס. 

היו"ר חיים כץ:

משום שיש בו.

רקפת שפר:

עכשיו, לפני חודש, ואני נותנת קרדיט לאסם, יש פתי בר ללא גלוטן בשוק, כי הוא מכיל פחות מ- 20. הדבר הזה מאפשר לנו עוד פתי בר ללא גלוטן, שהוא גם כשר, גם תוצרת ישראל. 

אורלי לוי אבקסיס:


אחד הדברים שם, באמת התעשיינים אמרו בוועדה לזכויות הילד, זה שאם יש להם פס ייצור, עכשיו, צריך להבין, אי-אפשר לקחת את כל המפעל ולעשות אותו, ולנקות אותו לגמרי, רק בפסח. אז אם עף משהו באוויר, אי-אפשר לפקח ואז מעל אפס, זה מה שתוקע. 

רקפת שפר:

אנחנו מסכימים לזה שאין חובה אם זה ללא, יש חובה אם זה מעל 20, זה כתוב גם כרגע בתקנות העיקריות. 

אייל בן ארי:


השאלה היא בעצם גם מבחינת המידע לצרכן, האם הוא בעצם כן, אם הוא יירצה לראות כמה חלקים יש, כשבעצם באו ואמרו לו נטול גלוטן או ללא גלוטן.

היו"ר חיים כץ:

אתה צריך לדבר עם משרד הבריאות. מה משרד הבריאות אומר? 

ענת כאבייה בן יוסף:


אין אח ורגע לדבר הזה בחקיקה הבינלאומית. אנחנו הולכים בקו אחד עם החקיקה הבינלאומית, לא צריך לסמן, גם לא ניתן לעקוב אחרי זה, מציאותית, אחרי כל חלק למיליון, זה חלקים מאוד קטנים. העניין הוא בהחלט אקראי, גם בייצור. זה לא שכל הבמבות יוצאות באותו 19ppm או 18ppm. 

היו"ר חיים כץ:

תודה רבה. כן, חבר הכנסת מאיר שטרית. 

מאיר שטרית:

אין שום צורך בסימון נוסף, מכיוון שזה מכוסה בתקנות, בנספח 3 לתקנות האלה שמשרד הבריאות חתום עליהם. פה כתוב שכל מזון שמכיל גלוטן, יהיה כתוב עליו שמכיל גלוטן, ושנית כתוב, אופן הסימון ללא גלוטן. מזון המיוצר או מיובא או משווק בהתאם לדרישות תקנות 3 או 4, לפי העניין, יסומן במילים ללא גלוטן. המילים ללא גלוטן יסומנו בצמוד לשם המוצר בגודל ובהדגשה.

היו"ר חיים כץ:

כן, אבל פה זה עם גלוטן. 

מאיר שטרית:

לא, בלי גלוטן, שלא יפחתו מסימון שם המוצר. זאת אומרת, כל מוצר שיש בו פחות מ- 20ppm, יסומן ללא גלוטן. זה כל מה שהאיש צריך לדעת, זה לא מעניין אותו אם יש שם 15 או 10. 

אורלי לוי אבקסיס:


כי עדיין אין לזה השפעה, מתחת ל- 20.

אייל בן ארי:


תיקון תקנה 3. 

2. בתקנה 3 לתקנות העיקריות – 

(1) בפסקה (1), במקום "הוא אינו מכיל גלוטן בשיעור כלשהו", יבוא: "שיעור הגלוטן בו אינו עולה או שווה ל- 20 חלקים למיליון".

(2) בפסקה (3), במקום "כדי לוודא כי לא זוהם בגלוטן" יבוא "כדי להבטיח כי רמת הגלוטן בחומר הגלם ובמזון לא תעלה על 20 חלקים למיליון". 
שאלה נוספת האם בעצם יבוא גם סעיף תחילה?

היו"ר חיים כץ:
מיידית עם פרסום.

מאיר שטרית:

מיידי עם פרסום, כתוב. 

אורלי לוי אבקסיס:


הם גם ככה ערוכים, הם מייצרים לחוץ לארץ. פשוט צריכים לעשות תוויות חדשות בשפה העברית. 

אייל בן ארי:


לכן העליתי את השאלה. 

מאיר שטרית:

בתקנות כתוב – מייד עם פרסומן. בסדר גמור. 

היו"ר חיים כץ:

ומי בעד, כפי שהוקראו התקנות, ירים את ידו, תודה רבה. 

הצבעה

בעד - כולם

התקנות אושרו


כל חברי הכנסת, כולם, שנמצאים פה, ויש להם זכות הצבעה – תמכו. אז אין מתנגדים ואין נמנעים. תודה רבה, התקנות אושרו. אנחנו עכשיו נתחיל לטפל בחוק. תודה רבה, הישיבה נעולה. 

הישיבה ננעלה בשעה 15:40
